# އަޙްމަދު ޒިޔާދު ބާޤިރު
ޑރ. އަޙްމަދު ޒިޔާދު ބާޤިރު ދުނިޔޭގެ އަލިކަން ދެކެވަޑައިގަތީ 1975 ނޮވެންބަރު 4 ގައެވެ. އެ މަނިކުފާނަކު ވަނީ ދިވެހިރާއްޖޭގެ މިނިސްޓަރ އޮފް އިސްލާމިކް އެފެއާޒުކަމުގެ މަޤާމު މީގެކުރީން އަދާކުރައްވައިފައެވެ.
ޑރ. އަޙްމަދު ޒިޔާދު ބާޤިރު ފުރަތަމަ ޑިގްރީ ޙާޞިލުކުރެއްވީ 1999ވަނަ އަހަރު ޔަމަނުގެ ޔުނިވަރސިޓީ އޮފް ސައިންސް އެންޑް ޓެކްނޮލޮޖީގެ ފެކަލްޓީ އޮފް އެޑިޔުކޭޝަންގައެވެ. ފުރަތަމަ ޑިގްރީ ކިޔަވައިވިދާޅުވިއިރު، އެ މަނިކުފާނަށް ވަނީ އެ ފެކަލްޓީގެ އެންމެ މޮޅު ދެ ވަނަ ދަރިވަރުގެ މަޤާމު ލިބިވަޑައިގެންފައެވެ. މާސްޓާރސް ޑިގްރީ ޙާޞިލުކުރެއްވީ އިސްލާމިކް ސްޓަޑީޒުގެ ރޮނގުން ޔުނިވަރސިޓީ އޮފް ޔަމަނުގައެވެ. ޑރ. ޒިޔާދު ޕީއެޗްޑީ ޙާޞިލުކުރެއްވީ މެލޭޝިޔާގެ ޔުނިވަރސިޓީ އޮފް މަލާޔާގެ އެކަޑަމީ އޮފް އިސްލާމިކް ސްޓަޑީޒްގައި ފިޤްހާއި އުޞޫލުލް ފިޤްހުންނެވެ. އޯލެވެލް ހެއްދެވީ އަލްމަދްރަސަތުލް ޢަރަބިއްޔަތުލް އިސްލާމިއްޔާއިންނެވެ.
ޑރ. އަޙްމަދު ޒިޔާދު ބާޤިރު އަދާކުރެއްވި މަޤާމުތަކުގެ ތެރޭގައި ކުއްލިއްޔަތުއްދިރާސާތިލްއިސްލާމިއްޔާގެ ޝަރީޢާ އެންޑް ލޯގެ ޑީންކަމާއި، ދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް ޝަރީއާ އެންޑް ލޯގެ ސީނިއަރ ލެކްޗަރަރކަމާއި، ދިވެހިރާއްޖޭގެ އިސްލާމީ ފިޤްހު އެކަޑަމީގެ މެންބަރުކަމާއި، ވިލާ ކޮލެޖުގެ ލެކްޗަރަރކަން ހިމެނެއެވެ. އަދި ޓެލެވިޜަން މޯލްޑިވްސް އާއި ރޭޑިއޯ މޯލްޑިވްސްގެ އިސްލާމިކް ކޮންސަލްޓަންޓްކަން ވެސް ޑރ. ޒިޔާދު ވަނީ ކުރައްވައިފައެވެ.